  Майя Бывальцева «Росси Федерациысь азьмурт бордын ужась Калык возёсъя но кун службая Росси академилэн» Ижкарысь филиалаз удмурт кивалтӥсьёсты дышетон понна нимысьтыз группа кылдытыны луонлыкъёсты эскерозы Удмуртиын. Со сярысь вераськон мынӥз 26-тӥ гудырикошконэ элькун тӧро Александр Соловьёв «Удмурт кенеш» огазеяськонлэн азьветлӥсьёсыныз пумиськылыку. Иворъёсъя «Удмуртия» агентстволэн корреспондентэзлы со сярысь вераз «Удмурт кенешлэн» тӧроез Татьяна Ишматова. Пумиськонын улосвылысь мер но экономика удысъёсын югдур, мерлыко огазеяськонъёслэсь но элькунысь кун но муниципал тӧрлыкъёслэсь валче ужамзэс азинтон луонлыкъёс сярысь кенешизы. Озьы ик йӧскалык кадръёсты дасян ужпум но ӝутэмын вал. «Асьмелэн вань Кун службая академия, оло, отын нимысьтыз группа но кылдытыны — ёросъёсысь милесьтым азьветлӥсьёсме басьтыса, дышетыны кивалтон устолыклы. Соос ик кадръёсъя резерве пырысалзы, дышетэм адямиос кулэ луыны. Шепталин (Алексей Шепталин — Кун службая академилэн кивалтӥсез — ред.) ачиз ик вераськиз со юанъя. Тӧролы со туж-туж тунсыко потӥз. Шуиз, «Ойдолэ лыдъялом, кӧня сылоз сыӵе группаез дышетон». Курон сётӥз Бурановалы (Лариса Буранова — йӧскалык политикая министр — ред.), «Удмурт кенешлы», Шепталинлы, ми ӵошен пуксьыса, быръён, дышетон, уже интыян амалъёсты кылдытыны кулэ но кӧня тыр со ваньмыз луоз», — валэктӥз Татьяна Ишматова. «Удмурт кенеш» озьы ик ӵектӥз аслэсьтыз ыстэм муртсэ кадровой резервез кылдытонъя ӧрие но пыртыны, кыӵе ке интыуже адямиез юнматыку, ассоциацилэсь малпанзэ одно ик лыдэ басьтыны. «Муниципал кылдытэтъёсын но, элькунын но ӵем луылэ — интыуж буша, пӧртэм кандидатураосты эскеро, огазеяськонлэн сыӵе туж бадӟым куронэз, милесьтым но кандидатураосмес мед эскерозы. Адямилэсь пӧртэм ласянь быгатонлыкъёссэ дунъям сяна, лыдэ басьтысалзы на ке, герӟаськемын-а со удмуртлыкен, вань-а удмурт выжыосыз, со но умой луысал. Соин ик ми курим вал «Удмурт кенешлэсь» адямизэ кадровой резервез кылдытонъя ӧрие, но пыртыны», — вераз «Удмурт кенешлэн» тӧроез. Тодэ вайытом, Удмуртилэн тӧроеныз пумиськон дыръя элькунын эшшо кык йӧскалык гимназиос кылдытон сярысь но вераськизы. Соосты Глазкарын но Можгаын усьтыны мылкыдъёс вань.  Тегъёс: Политика Мерлык Ижкар Удмуртия АлександрСоловьёв УдмуртКенеш удмуртъёс ТатьянаИшматова ужасьёс  